ธปท.ชี้ไตรมาส3แผ่ว
แรงส่งเศรษฐกิจไม่ดีเท่าไตรมาส2เอกชนไม่ลงทุน
1 ต.ค. 2559

แรงส่งเศรษฐกิจไม่ดีเท่าไตรมาส2เอกชนไม่ลงทุน
โพสต์ทูเดย์ - ธปท.ชี้สัญญาณเศรษฐกิจเดือน ส.ค.ดีขึ้น แต่ยังไม่ถึงขั้นดันไตรมาส 3 โตได้ดีเท่าไตรมาส 2 เหตุลงทุนยังไม่ฟื้น
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในช่วง 2 เดือนแรกของไตรมาส 3 ปีนี้ (ก.ค.-ส.ค. 2559) มีการขยายตัวที่ดีขึ้น จากการบริโภคภาคเอกชนที่ดีขึ้น และภาคการส่งออกที่ขยายตัวได้ รวมถึงการใช้จ่ายภาครัฐที่มีการเบิกจ่ายได้ดี แต่การปรับตัวดีขึ้นยังไม่ใช่สัญญาณเศรษฐกิจภาพรวมที่จะดีแบบเติบโตก้าวกระโดด ถึงขั้นทำให้มั่นใจว่าเศรษฐกิจในไตรมาส 3 จะเติบโตเท่าไตรมาส 2 ที่ผ่านมา ที่โต 3.5%
“ข้อมูลเศรษฐกิจที่ออกมาในช่วง 2 เดือนแรกของไตรมาส 3 ต้องยอมรับว่าปรับดีขึ้น เป็นข่าวดี เป็นกำลังใจได้ แต่ไม่ได้ดีขึ้นมากถึงขั้นทำให้เรามั่นใจว่า จะทำให้เศรษฐกิจในไตรมาส 3 นี้ จะโตแบบก้าวกระโดด หรือโตได้มากกว่าไตรมาส 2 ที่ผ่านมาที่เติบโตได้ดีจากปัจจัยพิเศษ จากการมีมาตรการรัฐมาช่วย เพราะหากจะเห็นเศรษฐกิจดีแบบก้าวกระโดดจริงๆ จะต้องเห็นการลงทุนในภาคอุตสาหกรรม ต้องเห็นแรงการบริโภคที่ดีขึ้นจริงๆ ไม่ใช่แค่ส่งออกดีขึ้นบ้าง แต่มองไปข้างหน้ายังมีความไม่แน่นอน หรือการใช้กำลังการผลิตยังต่ำ อยู่ที่ระดับ 65% เช่นนี้” นางรุ่ง กล่าว
ทั้งนี้ ก่อนหน้านี้ กระทรวงการคลังมองว่า เศรษฐกิจฟื้นตัวดีขึ้นมาก จนคาดว่า ไตรมาส 3 ปีนี้ เศรษฐกิจจะขยายตัวได้ที่ระดับ 3.5% เท่ากับไตรมาส 2 ปีนี้
นางรุ่ง กล่าวว่า สำหรับภาวะเศรษฐกิจและการเงินเดือน ส.ค.ที่ผ่านมา ขยายตัวในอัตราที่เพิ่มขึ้นเมื่อเทียบกับเดือนก่อนหน้า จากการใช้จ่ายภาครัฐกลับมาขยายตัวดี ทั้งรายจ่ายประจำและรายจ่ายลงทุน ในวงเงินรวม 1.58 แสนล้านบาท คิดเป็นการขยายตัว 7% และมูลค่าการส่งออกสินค้าที่ขยายตัวได้ดีขึ้นจากก่อนหน้านี้ที่ติดลบมาตลอด ด้านการลงทุนภาคเอกชนปรับดีขึ้นบ้างที่ ติดลบ 0.3% เมื่อเทียบกับช่วงเดียวกันปีก่อน แต่ดีขึ้นจากเดือนก่อนหน้า 0.5% ส่วนการลงทุนยังอยู่ในระดับต่ำ และกระจุกตัวอยู่ในภาคบริการเป็นหลัก
นอกจากนี้ เศรษฐกิจเดือน ส.ค.นี้ ยังดีจากภาคการท่องเที่ยวที่เป็นแรงขับเคลื่อนสำคัญในช่วงก่อนหน้า ขยายตัวในอัตราที่ชะลอลงบ้าง โดยติดลบ 3.1% จำนวนนักท่องเที่ยวลดลง จาก 2.95 ล้านคนในเดือนก่อนหน้า เหลือ 2.87 ล้านคนในเดือนนี้ เนื่องจากได้รับผลกระทบชั่วคราวจากเหตุระเบิดใน 7 จังหวัดภาคใต้ โดยมีผลทั้งในส่วนของนักท่องเที่ยวจากต่างประเทศ และการใช้จ่ายในหมวดบริการของคนไทยด้วย เห็นได้จากคนไทยใช้จ่ายในหมวดร้านอาหารและภัตตาคารน้อยลง สะท้อนว่าคนไทยยังไม่มีอารมณ์จับจ่ายใช้สอยมากนัก
สำหรับการบริโภคภาคเอกชนขยายตัว 3.2% เมื่อเทียบกับระยะเดียวกันปีก่อน แต่ติดลบเล็กน้อย 0.2% เมื่อเทียบกับเดือนก่อนหน้า ส่วนหนึ่งเพราะปัจจัยสนับสนุนการบริโภคโดยรวมยังไม่เข้มแข็งนัก เช่น รายได้ภาคเกษตรขยายตัวลดลง จาก 17.2% ในเดือนก่อน เหลือ 5.6% เป็นต้น
อย่างไรก็ตาม การพบการติดเชื้อซิกาในประเทศไทย คาดว่าคงไม่มีผลกระทบมากอย่างมีนัยสำคัญ เพราะไม่ได้รุนแรงและระบาดมากเท่าตอนที่มีการระบาดของโรคซาร์ส
ทั้งนี้ การส่งออกเดือนนี้มีมูลค่า1.82 หมื่นล้านบาท ขยายตัวจากช่วงเดียวกันปีก่อน 2.7% จากการส่งออกสินค้าหมวดเครื่องใช้ไฟฟ้า โดยเฉพาะเครื่องปรับอากาศ (แอร์) ที่ส่งไปในตลาดยุโรปได้ดีขึ้นจากอากาศยุโรปที่ร้อนขึ้น รวมถึงรถยนต์ และอิเล็กทรอนิกส์ ส่งผลให้การผลิตสินค้าอุตสาหกรรมที่เกี่ยวเนื่องปรับดีขึ้นด้วย
ด้านเสถียรภาพเศรษฐกิจ ในเดือน ส.ค.อัตราเงินเฟ้อทั่วไปปรับสูงขึ้นเล็กน้อยจากเดือนก่อน ตามราคาอาหารสด โดยเฉพาะผลไม้ที่ผลผลิตถูกกระทบจากภัยแล้ง โดยเงินเฟ้อทั่วไปอยู่ที่ 0.29% เงินเฟ้อพื้นฐานอยู่ที่ 0.79% ด้านอัตราการว่างงานทรงตัวอยู่ในระดับต่ำ 0.9%